Source: http://www.bihon.ro/vor-sa-si-consolideze-locul-i/news-20100318-11565804
Timestamp: 2018-02-23 01:01:08+00:00

Document:
Vor să-şi consolideze locul I - BIHON
Vor să-şi consolideze locul I
18. martie 2010 10:58
Poloiştii de la CSM Frigo Conty doresc să-şi învingă toţi adversarii la primul turneu final.
Bazinul Olimpic din Izvorani găzduieşte de vineri şi până duminică primul din cele şase turnee finale ale Superligii Naţionale de polo pe apă, grupa locurilor 1-4. CSM Frigo Conty este lidera clasamentului la finele sezonului regulat, având patru puncte avans faţă de ocupanta locului secund, Dinamo, respectiv 14 faţă de echipa de pe locul III, Steaua.
Elevii antrenorului Cornel Gordan doresc să câştige toate meciurile, fapt care le-ar consolida poziţia de lideri ai clasamentului. Calculele orădenilor sunt simple. În cazul în care vor învinge pe Dinamo (pentru că Steaua şi Rapid nici nu intră practic în calcule, neputând emite pretenţii în faţa noastră), diferenţa de puncte va creşte la şase. Urmează apoi al doilea turneu final, la Oradea, unde există toate şansele unei noi victorii, fiind greu de crezut că Dinamo ar putea să ne pună probleme. Ecartul ar deveni atunci de opt puncte şi campionatul ar fi practic jucat, chiar dacă ar mai fi de disputat alte patru turnee finale. Există de altfel opinia unanimă că federaţia va reduce de la şase la patru numărul de turnee finale, dată fiind inutilitatea unui număr atât de mare de turnee, în condiţiile superiorităţii evidente a celor de la CSM Frigo Conty. Orădenii trebuie să confirme însă aceste calcule şi să se impună la Izvorani, pentru a evita „accidente” de tipul celui de la Bucureşti, din meciul al doilea cu Dinamo. Acea unică înfrângere a echipei noastre a creat iluzia relansării luptei pentru titlul naţional al ediţiei.
Antrenorul Cornel Gordan are la dispoziţie întregul lot de jucători, inclusiv Tiberiu Negrean, care s-a refăcut după accidentarea de la degetul mâinii drepte şi este apt de joc. Revenirea sa constituie un atu important pentru echipa noastră la turneul de la Izvorani.
TURNEUL FINAL I
ora 16, CSM Frigo Conty – Steaua (TVR 2)
ora 17:30, Dinamo – Rapid (TVR 3)
ora 16, Steaua – Dinamo (TVR 2)
ora 17:30, Rapid – CSM Frigo Conty (TVR 3)
ora 10, Rapid – Steaua (TVR 3)
ora 11:30, CSM Frigo Conty Dinamo (TVR 2)
Taguri: CSM Frigo Conty, SUPERLIGA NAŢIONALĂ DE POLO, turneu final

References: CSM 
 CSM 
 CSM 
 CSM 
 CSM 
 CSM 
 CSM